題椿桂堂
作者：葉適
朝代：宋

paragraphs: 九官八士古之良，靈椿丹桂後騰芳。
馮公詩意雖短陋，閭里傳誦終難忘。
君家同生五兄弟，短檠伴夜東方啟。
黄旗兩記張慶闈，紵袍三號趨文陛。
辭華標角人力能，科名均齊天所興。
作堂不須棟梁好，但種此木高千層。
透日垂陰香未歇，滿庭車騎同時列。
更將磊砢替團團，留與北風觀壯節。